Source: https://beta.e-justice.europa.eu/52/MT/how_to_enforce_a_court_decision?SWEDEN&action=print
Timestamp: 2019-12-12 17:04:22+00:00
Document Index: 1617995

Matched Legal Cases: ['qorti ', 'qorti ', 'qorti\n', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Każijiet ta’ eżekuzzjoni skont il-Kodiċi ta’ Eżekuzzjoni (utsökningsbalken)
L-eżekuzzjoni hija meta awtorità eżekuttiva timponi konformità ma’ obbligu li ġie deċiż minn qorti jew korp ieħor. L-eżekuzzjoni ġeneralment hija marbuta ma’ obbligu ta’ ħlas jew biex persuna titlaq ’l barra minn dar. Tip ieħor ta’ eżekuzzjoni huwa marbut mas-sekwestru jew ma’ miżuri ta’ sigurtà oħra.
L-eżekuzzjoni li hija marbuta ma’ obbligu ta’ ħlas hija implimentata permezz ta’ ordni ta’ sekwestru. L-ordni ta’ sekwestru tippermetti l-ħtif ta’ beni li jkunu jappartjenu lid-debitur. Jekk l-obbligu jirrikjedi li persuna tiċċaqlaq, pereżempju titlaq minn dar, l-eżekuzzjoni sseħħ permezz ta’ żgumbrament. Inkella, l-eżekuzzjoni ġeneralment tieħu l-forma li tagħtiha l-awtorità eżekuttiva li tordna lill-persuna, li fil-konfront tagħha ntalbet eżekuzzjoni, biex taġixxi jew biex tikkonforma mal-inibizzjoni jew ma’ xi sentenza oħra. L-awtorità eżekuttiva tista’ timponi multa.
Il-każijiet ta’ eżekuzjoni skont il-Kodiċi tat-Tfal u tal-Ġenituri (föräldrabalken)
L-eżekuzzjoni skont il-Kodiċi tat-Tfal u tal-Ġenituri hija marbuta ma’ miżuri sabiex fil-prattika titwettaq azzjoni permezz ta’ deċiżjoni jew ta’ ftehim fuq il-kustodja, ir-residenza, il-kuntatt mat-tfal jew il-konsenja tagħhom. Il-qorti li tiddeċiedi l-eżekuzzjoni tista’ timponi multa jew tordna biex il-pulizija jiġbru lill-persuna. L-istess regoli ta’ eżekuzzjoni japplikaw meta deċiżjonijiet barranin jiġu eżegwiti skont ir-Regolament tal-Kunsill (KE) Nru 2201/2003 (ir-Regolament Brussell II), jekk l-eżekuzzjoni tirrigwarda lill-persuna tal-wild. Madankollu, jekk l-eżekuzzjoni tirrigwarda l-beni jew l-ispejjeż legali tal-wild, il-Kodiċi ta’ Eżekuzzjoni japplika.
L-eżekuzzjoni titwettaq mis-Servizz Svediż ta’ Eżekuzzjoni (Kronofogdemyndigheten). Is-Servizz ta’ Eżekuzzjoni għaldaqstant jiddeċiedi dwar pereżempju, ordni ta’ sekwestru. Uffiċjal għoli ta’ eżekuzzjoni jerfa’ r-responsabbiltà legali kollha tar-rikors, filwaqt li l-eżekuzzjoni effettiva tiġi ttrattata minn uffiċjali oħra (amministraturi tal-eżekuzzjoni).
Każijiet ta’ eżekuzzjoni skont il-Kodiċi ta’ Eżekuzzjoni
Biex isseħħ eżekuzzjoni, irid ikun hemm sentenza jew titolu eżekuttiv ieħor.
It-titoli eżekuttivi li ġejjin, jistgħu jiffurmaw il-bażi tal-eżekuzzjoni:
sentenza tal-qorti, verdett jew deċiżjoni,
saldu li jiġi kkonfermat mill-qorti, jew ftehim ta’ medjazzjoni li ġie ddikjarat eżegwibbli mill-qorti
digriet approvat dwar piena kriminali, inibizzjoni dwar pagament approvata jew ordni approvata sabiex titħallas multa għall-ksur tar-regolamenti,
deċiżjoni arbitrali,
impenn bil-miktub, b’żewġ persuni bħala xhieda, li jirrigwarda pagament ta’ manteniment skont il-Kodiċi taż-Żwieġ (äktenskapsbalken) u skont il-Kodiċi tat-Tfal u tal-Ġenituri (föräldrabalken),
deċiżjoni minn awtorità amministrattiva li għandha tiġi eżegwita skont dispożizzjoni speċifika,
dokument li huwa eżegwibbli skont dispożizzjoni speċifika,
verdett jew deċiżjoni mis-Servizz ta’ Eżekuzzjoni rigward ordni ta’ ħlas jew assistenza għall-eżekuzzjoni, u ordnijiet ta’ ħlas Ewropej li ġew iddikjarati eżegwibbli mis-Servizz ta’ Eżekuzzjoni.
Ladarba jinħareġ titolu eżekuttiv, mhix meħtieġa xi deċiżjoni oħra tal-qorti jew ta’ awtorità oħra sabiex titnieda l-eżekuzzjoni.
Il-biċċa l-kbira tax-xogħol tas-Servizz ta’ Eżekuzzjoni jikkonsisti fil-ġbir ta’ informazzjoni dwar l-assi tad-debitur. Id-debitur huwa obbligat jipprovdi d-dettalji tal-assi tiegħu u jikkonferma f’dikjarazzjoni jew meta mistoqsi taħt akkużi kriminali, li l-informazzjoni li ta hija preċiża. L-awtorità tista’ tordna lid-debitur biex jipprovdi din l-informazzjoni u fin-nuqqas ta’ dan tiġi imposta multa. Il-multa tiġi deċiża mill-qorti distrettwali fuq talba tas-Serviżż ta’ Eżekuzzjoni.
Ir-rikors għall-eżekuzzjoni jista’ jsir bil-fomm jew bil-miktub. Rikors bil-miktub jobbliga lir-rikorrent (il-persuna li qed titlob l-eżekuzzjoni) biex jidher quddiem is-Serviżż ta’ Eżekuzzjoni. Ir-rikors bil-miktub irid jiġi ffirmat mir-rikorrent jew mir-rappreżentant tiegħu.
L-ispejjeż tal-Istat fil-każijiet ta’ eżekuzzjoni (l-ispejjeż ta’ amministrazzjoni) huma koperti minn tariffi (it-tariffi ta’ eżekuzzjoni). L-ispejjeż ta’ amministrazjoni huma ġeneralment mitfugħa fuq il-konvenut (il-kontroparti tar-rikorrent) meta l-eżekuzzjoni titwettaq u meta dan ikun possibbli. Madankollu, ir-rikorrent, fir-rigward tal-ispejjeż, huwa ġeneralment obbligat lejn l-Istat. Tista’ ssir eċċezzjoni għar-regola dwar l-obbligu tar-rikorrent, pereżempju għal ħafna mit-talbiet għall-ħlas ta’ manteniment.
Ir-regola ġenerali hija li ssir tariffa bażika fuq kull titolu li jista' jkun infurzat, li għalih tintalab eżekuzzjoni. F’każ ta’ eżekuzzjoni marbuta ma’ pretensjoni skont il-liġi privata, it-tariffa bażika hija ta’ SEK 600.
Tariffi oħrajn li jistgħu japplikaw huma t-tariffi ta’ tħejjija, it-tariffi ta’ bejgħ u t-tariffi speċjali.
Il-każijiet ta’ eżekuzzjoni skont il-Kodiċi tat-Tfal u tal-Ġenituri
L-eżekuzzjoni tista’ tkun ibbażata fuq deċiżjoni ta’ qorti ordinarja fir-rigward tal-kustodja, tar-residenza, tal-kuntatt jew l-għoti tat-tfal. L-eżekuzzjoni tista’ tkun ibbażata wkoll fuq ftehim dwar il-kustodja, ir-residenza jew il-kuntatt, li daħlu għalih il-ġenituri u li ġie approvat mill-bord tas-servizzi soċjali. Deċiżjonijiet barranin jistgħu ukoll jiġu eżegwiti fl-Iżvezja, pereżempju deċiżjoni li hija eżegwibbli skont ir-Regolament Brussell II.
Deċiżjonijiet dwar l-eżegwibbiltà jittieħdu mill-qrati distrettwali. Ir-rikors għall-eżekuzzjoni jsir għand il-qorti distrettwali li tinsab fil-post fejn joqgħod il-wild. Jekk il-wild ma jkunx residenti fl-Iżvezja, ir-rikors irid isir fil-qorti distrettwali ta’ Stokkolma (Stockholms tingsrätt).
Ir-rikors jista’ jiġi ppreżentat minn, pereżempju, ġenitur li se jkollu kuntatt mal-wild jew li l-wild se jmur joqgħod għandu.
Filwaqt li tkun qed titratta l-każ, il-qorti tista’ toħroġ istruzzjoni speċjali lil xi ħadd fis-servizzi soċjali, sabiex tipprova tikkonvinċi lill-persuna li tieħu ħsieb il-wild, biex tagħmel b’mod volontarju dak li hemm speċifikat fid-deċiżjoni jew fil-ftehim. Jekk il-kwistjoni tkun urġenti, il-qorti jew il-pulizija jistgħu jiddeċiedu li l-wild għandu jieħu ħsiebu xi ħadd. Il-qorti tista’ timponi multa jew tordna li jinġabar mill-pulizija sabiex l-eżekuzzjoni titwettaq.
Ma jsir l-ebda ħlas għar-rikors għall-infurzar skont il-Kodiċi tat-Tfal u tal-Ġenituri. Kull naħa tista’ madankollu, tintalab tħallas l-ispejjeż tal-parti l-oħra f’dan il-każ. Parti, li minħabba fiha jkunu nħolqu spejjeż sabiex xi ħadd jieħu ħsieb il-wild jew jiġbru, tista’ tiġi mġiegħla tħallas dawn l-ispejjeż lill-Istat.
F’xi każijiet, jista’ jkun hemm impedimenti għall-infurzar. Dan isseħħ pereżempju jekk it-titolu li jista' jkun infurzat, ikun tant vag, li ma jistax jintuża bħala bażi tal-eżekuzzjoni.
Xenarju ieħor jista’ jkun meta l-persuna ordnata li twettaq xi azzjoni permezz ta’ sentenza, ma taqdix l-obbligu impost mis-sentenza, pereżempju li tħallas ammont partikolari.
Każ ieħor jista’ jkun meta persuna ordnata li twettaq xi azzjoni tagħmel kontrotalba kontra r-rikorrent, jiġifieri titfa’ oġġezzjoni ta’ tpaċija. It-tpaċija tikkostitwixxi impediment għall-eżekuzzjoni jekk is-servizz ta’ eżekuzzjoni jsib li l-kontrotalba tpoġġiet permezz ta’ titolu ta’ infurzar validu jew hija bbażata fuq iċ-ċertifikat tal-pretensjoni bil-miktub.
Jekk id-debitur jasserixxi li xi kwistjoni oħra bejn il-partijiet tikkostitwixxi impediment għall-eżekuzzjoni u din l-objezzjoni ma tistax tiġi miċħuda, l-eżekuzzjoni ukoll ma tistax isseħħ. Eżempju jista’ jkun l-oġġezzjonijiet għal perjodu ta’ limitazzjoni.
Jekk titolu li jista’ jkun infurzat jiġi rrevokat minn qorti, l-eżekuzzjoni trid titwaqqaf immedjatament.
F’xi każijiet, qorti tista’ wkoll tordna li proċedura ta’ eżekuzzjoni li tkun għadha għaddejja għandha tiġi rtirata (din hija magħrufa bħala inibizzjoni).
Is-suppożizzjoni hija li dak li huwa stipulat f’deċiżjoni jew fi ftehim huwa fl-aħjar interess tal-wild. Il-qorti ma tistax terġa’ teżamina d-deċiżjoni jew il-ftehim bħala parti mir-rieżami ta’ eżekuzzjoni, u l-alternattiva prinċipali hija li sseħħ konformità b’mod volontarju. Jekk tkun meħtieġa miżura obbligatorja, l-impożizzjoni ta’ multa hija l-opzjoni l-aktar probabbli. Il-ġbir fiżiku jista’ jintuża biss bħala l-aħħar għażla.
Jista’ xi drabi jkun hemm impedimenti għall-infurzar, bħal meta l-wild ikun marid.
Jekk il-wild jkun leħaq l-età u l-livell ta’ maturità meta x-xewqat tiegħu għandhom jittieħdu inkonsiderazzjoni, l-eżekuzzjoni ma tistax isseħħ kontra l-volontà tal-wild ħlief meta l-qorti tikkonkludi li din hija fl-aħjar interess tal-wild. Il-qorti għandha tiċħad ukoll l-eżekuzzjoni, jekk ikun ċar li din tmur kontra l-aħjar interess tal-wild.
Sabiex il-beni jinħarġilhom ordni ta’ sekwestru, ċerti kundizzjonijiet iridu jintlaħqu. Il-beni jridu
jkunu tad-debitur;
jkunu trasferibbli;
ikollhom xi valur monetarju.
L-ordni ta’ sekwestru tista’ tintuża sabiex jittieħed kull tip ta’ ben. Ir-regoli dwar il-beni benefiċjarji ġeneralment japplikaw biss għall-persuni fiżiċi. Kemm il-beni immobbli kif ukoll dawk mobbli jistgħu jiġu sekwestrati.
Il-beni mobbli ma jfissrux biss l-affarijiet personali (pereżempju l-karozzi, id-dgħajjes u affarijiet oħra), iżda assi (bħal kontijiet il-bank) u drittijiet ta’ natura differenti (pereżempju, id-drittijiet għall-użu tal-patrimonu tal-mejjet jew għal partijiet minnu).
Dħul, pensjonijiet eċċ jistgħu ukoll ikunu suġġetti għal sekwestru.
Xi beni ma jistgħux jiġu ssekwestrati. Dan huwa l-każ tal-beni benefiċjarji. Ir-regoli dwar il-beni benefiċjarji ġeneralment japplikaw biss għall-persuni fiżiċi. Il-beni benefiċjarji jirreferu għal pereżempju
Ħwejjeġ u affarijiet oħra għall-użu personali tad-debitur, ta’ valur raġonevoli,
għamara, apparat domestiku u tagħmir ieħor meħtieġ għall-funzjonament u għall-manutenzjoni ta’ dar,
L-għodda u tagħmir ieħor meħtieġ għall-għajxien tad-debitur, u biex iwettaq taħriġ professjonali,
oġġetti personali bħal medalji u trofej sportivi li tant għandhom valur personali kbir għad-debitur, li ma jkunx ġust li jiġu ssekwestrati.
Il-beni jistgħu ukoll jiġu protetti kontra sekwestru permezz ta’ regolamenti speċfiċi. Dan jista’ jkun il-każ pereżempju ta’ kumpens.
L-ordni ta’ sekwestru ta’ qligħ tista’ tapplika biss fuq l-ammont żejjed minn dak li d-debitur għandu bżonn biex imantni lilu nnifsu u lil familtu.
F’dan ir-rigward, xi pretensjonijiet ikollhom preċedent fuq oħrajn. Pretensjoni marbuta mal-pagamenti ta’ manteniment tieħu preċedenza fuq pretensjonijiet oħrajn.
Ladarba l-beni jkunu ġew ssekwestrati, id-debitur ma jkollux l-istess kontroll fuqhom bħal qabel. Id-debitur ma jkunx jista’ juża l-beni għad-detriment tar-rikorrent permezz ta’ trasferiment jew b’xi mod ieħor, ħlief biss meta l-Awtorità ta’ Eżekuzzjoni tkun ippermettiet dan għal raġunijiet speċifiċi wara li tkun ikkonsultat lir-rikorrent.
Kull min jagħmel użu mhux skont il-liġi minn beni ssekwestrati jista’ jiffaċċja pieni kriminali.
Deċiżjoni dwar ordni ta’ sekwestru tagħti drittijiet prijoritarji fuq il-beni.
F’każ ta’ eżekuzzjoni, parti terza trid tiddikjara jekk id-debitur għandux pretensjonijiet magħha jew affarijiet oħra li jistgħu jkunu rilevanti sabiex jiġi ddeterminat jekk id-debitur għandux beni sekwestrabbli. Id-dmir tal-iżvelar japplika ukoll għal kull parti terza li għandha fil-pussess tagħha beni tad-debitur permezz ta’, pereżempju, rahan jew iddepożitar. Bank huwa obbligat pereżempju li jagħti d-dettalji tal-kontijiet tal-bank tad-debitur, tal-kaxxi tad-depożitu jew ta’ beni oħra, li l-bank ikollu l-kustodja tagħhom. Il-qraba u l-ħbieb tad-debitur għandhom id-dmir ukoll li jiżvelaw l-informazzjoni.
L-informazzjoni minn partijiet terzi tista’ tintalab bil-fomm jew bil-miktub, u jekk ikun meħtieġ, partijiet terzi jistgħu jiġu interrogati. Jekk ma jikkonformawx ma’ din l-obbligazzjoni, tista’ tiġi imposta multa fuqhom jew jingħataw priġunerija.
Il-proprjetà ssekwestrata tista’ tinbiegħ bla telf ta’ żmien mill-Awtorità ta’ Eżekuzzjoni. Il-bejgħ forzat ġeneralment isir permezz ta’ subbasti pubbliċi, iżda xi drabi jista’ jsir privatament.
Flejjes li jaslu f’każijiet ta’ eżekuzzjoni jridu jiġu rrappurtati u mogħtija lir-rikorrent malajr kemm jista’ jkun.
Ma hemmx terminu preskrittiv massimu rigward il-validità ta’ deċiżjoni dwar ordni ta’ sekwestru. Il-leġiżlazzjoni tqis madankollu, li l-proprjetà ssekwestrata tinbiegħ bla telf ta’ żmien. ara 3.2.
Jekk ikun possibbli, l-iżgumbrament għandu jseħħ fi żmien erba’ ġimgħat minn meta d-dokumenti meħtieġa jaslu għand l-Awtorità ta’ Eżekuzzjoni.
Deċiżjoni ta’ eżekuzzjoni tidħol fis-seħħ immedjatament, jekk ma jiġix iddikjarat mod ieħor. Tapplika sakemm ma jiġix iddeterminat mod ieħor. L-ordni ta’ multa tindika li jrid jittieħed rikors f’ċertu żmien, pereżempju l-wild irid jingħata lir-rikorrent. Deċiżjoni ta’ eżekuzzjoni rigward il-kuntatt ġeneralment tindika meta l-kuntatt jista’ jseħħ, u normalment tapplika għax-xhur suċċessivi.
Deċiżjoni fil-kwistjoni tal-eżekuzzjoni ma twaqqafx milli jiġi eżaminat rikors ġdid.
Deċiżjonijiet tal-Awtorità ta’ Eżekuzjoni huma ġeneralment suġġetti għall-appell. Appell lill-qorti distrettwali għandu jiġi ppreżentat lill-Awtorità ta’ Eżekuzzjoni.
Il-persuna li tkun tirrigwardaha d-deċiżjoni tista’ tappella kontra d-deċiżjoni tal-Awtorità ta’ Eżekuzzjoni jekk din tkun kontriha. Deċiżjoni dwar is-sekwestru fuq qligħ tista’ tiġi appellata mingħajr terminu preskrittiv partikolari. Deċiżjoni dwar is-sekwestru ta’ assi oħra tista’ tiġi appellata fi żmien tliet ġimgħat minn meta tingħata. Partijiet terzi jistgħu jappellaw kontra ordni ta’ sekwestru mingħajr terminu preskrittiv partikolari.
Il-qorti distrettwali tista’ tiddeċiedi li fil-mument, ma għandu jittieħed l-ebda rikors ta’ eżekuzzjoni (din tissejjaħ inibizzjoni) jew, jekk ikun hemm raġunijiet speċifiċi għalih, tista’ tiddeċiedi li rikors li diġà ttieħed jista’ jitħassar.
Il-każijiet ta’ eżekuzjoni skont il-Kodiċi tat-Tfal u tal-Ġenituri
Id-deċiżjoni dwar l-eżekuzzjoni, ta’ qorti distrettwali, tista’ titressaq quddiem il-qorti tal-appell. L-appelli jridu jiddaħħlu bil-miktub u jiġu ppreżentati lill-qorti distrettwali. It-terminu preskrittiv għall-appelli huwa ta’ tliet ġimgħat.
Il-kodiċi ta’ eżekuzzjoni għandu dispożizzjonijiet li jillimitaw il-possibilità ta’ eżekuzzjoni, pereżempju biex jiġi protett id-debitur. Sa ċertu punt, id-debitur jista’ jżomm lill-eżekuzzjoni milli sseħħ, billi joġġezzjona għaliha, pereżempju għax issa ġiet preskritta. L-aktar eżempji komuni ta’ restrizzjonijiet fl-eżekuzzjoni huma ta’ xi beni u xi assi li jiġu esklużi mill-ordni ta’ sekwestru meta jitqiesu l-bżonnijiet tad-debitur. L-ordni ta’ sekwestru ta’ beni materjali jista’ pereżempju jeskludi dak li huwa magħruf bħala “beneficium” (“beni mhux sekwestrabbli”) bħal appartament li huwa r-residenza permanenti tad-debitur u flus li d-debitur għandu bżonn immedjatament biex iżomm lilu nnifsu. L-ordni ta’ sekwestru fuq qligħ teskludi “l-ammont ta’ riżerva” sabiex jiġu koperti l-ispejjeż normali tal-għajxien u l-ispejjeż ta’ abitazzjoni tad-debitur.
L-aħħar aġġornament: 15/12/2017